朱偃吹笛
作者：葛勝仲
朝代：宋

paragraphs: 李謨美梁州，獨孤生竊笑。
聲既雜夷樂，疊復誤水調。
區區許雲封，女子稱商肖。
天寶小部樂，能使玉妃釂。
論竹取雲夢，不老不可少。
七月望一周，生伐以此料。
韋郎衒名管，半曲裂數竅。
風流渺無繼，是子差可教。
安得君山翁，漁艇巴陵道。
擫捻三五聲，萬籟發天妙。
清音徹四山，猿鳥驚飛噭。
大管藏合拱，直俟元君召。